Document ID: 31986R0505

*****
ΚΑΝΟΝΙΣΜΟΣ (ΕΟΚ) αριθ. 505/86 ΤΟΥ ΣΥΜΒΟΥΛΙΟΥ
της 25ης Φεβρουαρίου 1986
για την τροποποίηση του κανονισμού (ΕΟΚ) αριθ. 1678/85 όσον αφορά τις γεωργικές τιμές μετατροπής για την ισπανική πεσέτα και το πορτογαλικό εσκούδο
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας, και ιδίως το άρθρο 89 παράγραφος 1, το άρθρο 234 παράγραφος 2 και το άρθρο 253,
τον κανονισμό (ΕΟΚ) αριθ. 1676/85 του Συμβουλίου της 11ης Ιουνίου 1985 σχετικά με την αξία της λογιστικής μονάδας και τις τιμές μετατροπής που πρέπει να εφαρμόζονται στα πλαίσια της κοινής γεωργικής πολιτικής (1), και ιδίως το άρθρο 2 παράγραφος 3,
την πρόταση της Επιτροπής,
τη γνώμη της Νομισματικής Επιτροπής,
Εκτιμώντας:
ότι, από την 1η Ιανουαρίου 1986, η Ισπανία και η Πορτογαλία αποτελούν μέρος της Κοινότητας· ότι, όσον αφορά τον γεωργικό τομέα, η προσχώρηση θεωρείται ότι πραγματοποιείται από 1ης Μαρτίου 1986·
ότι οι γεωργικές τιμές μετατροπής καθορίστηκαν από τον κανονισμό (ΕΟΚ) αριθ. 1678/85 (2), όπως τροποποιήθηκε τελευταία από τον κανονισμό (ΕΟΚ) αριθ. 3772/85 (3)· ότι είναι αναγκαίο να συμπεριληφθούν στον κανονισμό (ΕΟΚ) αριθ. 1678/85 οι γεωργικές τιμές μετατροπής για τα νέα κράτη μέλη·
ότι είναι σκόπιμο να αποφευχθεί η δημιουργία νομισματικών εξισωτικών ποσών κατά την προσχώρηση ενός νέου κράτους μέλους· ότι πρέπει, κατά συνέπεια, να προβλεφθεί η χρησιμοποίηση μιας τιμής που να αντικατοπτρίζει όσο το δυνατόν ακριβέστερα την οικονομική πραγματικότητα και να χρησιμοποιηθεί μια γεωργική τιμή μετατροπής που να υπολογίζεται με βάση τον αριθμητικό μέσο όρο των μέσων τιμών συναλλάγματος που θα διαμορφωθούν στις αγορές συναλλάγματος στις 24 και 25 Φεβρουαρίου 1986 για τα νομίσματα των δύο νέων κρατών μελών·
ότι ο κανονισμός (ΕΟΚ) αριθ. 129/78 (4), καθόρισε μια συγκεκριμένη ημερομηνία για τη μετατροπή των ποσών που καθορίζονται στις πράξεις της κοινής γεωργικής πολιτικής γεωργικών διαρθρώσεων των οποίων η κοινοτική χρηματοδότηση εξασφαλίζεται αποκλειστικά από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Προσανατολισμού· ότι πρέπει να εφαρμοστεί, κατά το 1986, μία ανάλογη ειδική διάταξη όσον αφορά την Ισπανία και την Πορτογαλία,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα παραρτήματα του κανονισμού (ΕΟΚ) αριθ. 1678/85 συμπληρώνονται με τα παραρτήματα του παρόντος κανονισμού.
Άρθρο 2
Για το έτος 1986, η ημερομηνία «1η Ιανουαρίου», που αναφέρεται στο άρθρο 1 του κανονισμού (ΕΟΚ) αριθ. 129/78, αντικαθίσταται από την ημερομηνία «1η Μαρτίου 1986», για τη μετατροπή σε πεσέτες και σε εσκούδος των ποσών που αφορά ο κανονισμός αυτός.
Άρθρο 3
Ο παρών κανονισμός αρχίζει να ισχύει την 1η Μαρτίου 1986.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 25 Φεβρουαρίου 1986.

Labels: 18
19